《赠僧孚》
宋代·贺铸

北道交游窦了然，手持丹诀口谈禅。
吾年方少不解事，贪酒放歌相助癫。
十载驱车道梁楚，汴水之阳一环堵。
著书直上窥鬻熊，郑圃漆园聊尔汝。
旋闻瞥作去乡行，声迹相辽扫风雨。
我遭官缚未渠央，君割尘缘遽如许。
扁舟三月遡长川，故人投谒俄童颠。
周妻何肉败吾事，成佛定输灵运先。
此行历涉佳山水，随牒不妨行乐耳。
与君更结莲社游，径取盂囊付舟尾。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。